ของดีราคาโดน รีวิว VOLVO XC40 T5 AWD R-DESIGN
ครอสโอเวอร์ (Crossover) คำจำกัดความของยานพาหนะไซส์เล็กที่กำลังได้รับความนิยม ไล่ตามหลัง SUV อยู่ในปัจจุบัน จากขนาดของความสูงที่มากกว่ารถเก๋งทั่วไป พื้นที่เก็บของที่มากกว่า (เล็กน้อย) และฝาท้ายหรือประตูบานที่ 5 ซึ่งทำให้รถยนต์ประเภทนี้กลายเป็นที่ยอมรับของผู้คนทั่วโลก Volvo ในฐานะแบรนด์รถยนต์จากยุโรปซึ่งมีแฟนประจำอยู่ไม่น้อยก็เป็นอีกค่ายที่ผลิตรถครอสโอเวอร์ออกมาขายอย่างต่อเนื่อง ไล่จาก V40 Cross Country และ XC60 ที่ใหญ่กว่า ยังไม่นับรวมรถหรูไซส์ยักษ์อย่าง XC90 ที่กลายเป็นพี่ใหญ่ในกลุ่ม SUV หรูหราจากยุโรป หลังจากไล่ตาม BMW / Lexus และ Mercedes Benz รวมถึง Audi อยู่นานหลายปี ก็ถึงเวลาที่ Volvo จะเอาคืนด้วยรถยนต์นั่งส่วนบุคคลแบบอเนกประสงค์เรือนร่างกะทัดรัด  Volvo XC40 จึงถือกำเนิดเกิดขึ้นมาท่ามกลางเทคโนโลยีที่ก้าวไปข้างหน้าอย่างไม่หยุดยั้ง ,XC40 ใช้แพลตฟอร์มที่สามารถแชร์ชิ้นส่วนร่วมกับรถเล็กภายในค่ายได้อย่างหลากหลาย Series-40 คือรถไซส์เล็กสุดจากแดนไวกิ้ง ถูกวางอยู่ในตลาดรถหรูร่วมกับ S40 / V40 และ V40 Cross Country ในส่วนของ XC40 นั้นถูกจัดอยู่ในกลุ่ม Small Premium Crossover เป็นรถที่มีขนาดกะทัดรัดเหมาะกับตรอกซอกซอยที่คับแคบของเมืองใหญ่ในยุโรป ซึ่งหลายเมืองยังใช้ถนนหนทางเดิมๆ ที่มีอายุหลายร้อยปี และมีความแคบมากกว่าถนนปกติทั่วไป แพลตฟอร์ม CMA หรือ Compact Modular Architecture เป็นโครงสร้างขนาดเล็กที่รองรับน้ำหนักตัวถัง เครื่องยนต์ทั้งเบนซินและดีเซล เกียร์และช่วงล่าง รวมถึงการออกแบบเพื่อให้วางเครื่องยนต์ในตระกูล Twin Engine ซึ่งมีทั้งมอเตอร์ไฟฟ้าในระบบ Plug in Hybrid เทอร์โบชาร์จและซุปเปอร์ชาร์จสำหรับการใช้งานที่แตกต่างมากกว่ารถคู่แข่งในด้านของพละกำลังและความทันสมัยของระบบขับเคลื่อน ,Volvo XC40 คือรถยุคใหม่ของ Volvo ที่มีความเปลี่ยนแปลงอย่างสิ้นเชิงเมื่อเทียบกับรถยนต์ในตระกูล Series-40 ของ Volvo จากความชาญฉลาดของการออกแบบตัวถัง ความสามารถในการจัดวางพื้นที่ห้องโดยสารและความทันสมัยของอุปกรณ์ รวมถึงความปลอดภัยที่ Volvo พยายามชูเป็นประเด็นหลักที่สร้างความแตกต่างไปจากรถคู่แข่ง XC40 คือตัวอย่างของความปลอดภัยสำหรับคนเดินเท้า การออกแบบส่วนหน้าที่ปราศจากชิ้นส่วนที่อาจก่อให้เกิดอันตรายเมื่อเกิดอุบัติเหตุชนคนเดินถนน เป็นตัวอย่างของเทคโนโลยีระบบความปลอดภัยที่ก้าวล้ำของ Volvo ซึ่งจะต้องพิสูจน์กันต่อไปสำหรับการใช้งานจริง ,งานออกแบบของ XC40 T5 AWD R-Design เป็น Volvo ยุคใหม่ที่มีความเปลี่ยนแปลงจากเดิมจนไม่เหลือเค้าโครงของรถสวีเดนในอดีต XC40 T5 AWD ใช้ไฟหน้าที่มีรูปทรงจำลองมาจากค้อนเทพเจ้าธอร์ เป็นไฟ LED ทำงานด้วยระบบอัตโนมัติในการยกไฟสูงเมื่อขับบนถนนที่ปราศจากแสงไฟ หรือลดไฟสูงเมื่อมีรถแล่นสวนมา ระบบไฟส่องสว่างของ Volvo รุ่นใหม่ใช้งานได้ดีในคืนที่มืดมิดและช่วยเพิ่มความปลอดภัยเมื่อขับตอนกลางคืน กระจังหน้าแบบใหม่ที่ใช้ใน Volvo รุ่นใหม่เกือบจะทุกรุ่นและฝากระโปรงทรงเปลือกหอย พร้อมเคลือบพื้นผิวอย่างสวยงามสอดรับกับกรอบตะแกรงทรงโค้งอย่างลงตัว รูปแบบการดีไซน์ที่มีความโค้งเว้านี้ยังถูกนำไปใช้กับส่วนล่างของประตูหลัง ซึ่งช่วยเพิ่มความน่าสนใจให้แก่ตัวรถด้านข้างได้เป็นอย่างดี ถือเป็นงานออกแบบที่โดนใจผู้คนอยู่ไม่น้อยเมื่อเปรียบเทียบกับขนาดและรูปทรงของรถคู่แข่ง XC40 T5 R-Design มีความสวยงามไม่เป็นสองรองใครในด้านของงานดีไซน์บนตัวถังทรงเหลี่ยม มิติตัวถังมีขนาดความกว้าง 1,863 มิลลิเมตร ยาว 4,425 มิลลิเมตร สัดส่วนความสูงอยู่ที่ 1,652 มิลลิเมตร ระยะห่างฐานล้อ 2,702 มิลลิเมตร ความจุถังเชื้อเพลิง 54 ลิตร น้ำหนักตัวรถทั้งคันอยู่ที่ 1,692 กิโลกรัม แม้จะเป็นครอสโอเวอร์ไซส์เล็กแต่หนักเอาเรื่องอยู่เหมือนกัน เนื่องจาก Volvo เน้นมากในด้านของโครงสร้างแชสซีที่ต้องแข็งแกร่ง สามารถรับและกระจายแรงกระแทกที่เกิดจากอุบัติเหตุเพื่อปกป้องคนขับและผู้โดยสาร,XC40 T5 R-Design ใช้แนวทางทั่วไปของครอสโอเวอร์ที่ต้องมีความสูงมากกว่ารถเก๋งเล็ก ระยะใต้ท้องรถ 21 ซม. ทรงด้านข้างของตัวถังเต็มไปด้วยลายละเอียดที่ซับซ้อน และแสดงออกถึงความสามารถในงานดีไซน์ รุ่น T5 AWD R-Design คันทดสอบสีขาวหลังคาดำตัดกันอย่างลงตัว เสาหน้าหรือเสา A ลาดเอียงด้วยองศาที่ลดลงเพื่อเพิ่มตัวเลขค่าสัมประสิทธิแรงเสียดทานอากาศ หรือแอร์โรไดนามิก แก้มข้างออกแบบให้สอดรับกับไฟหน้าและกันชนหน้า ซุ้มล้อทั้งสี่หุ้มด้วยพลาสติกกันกระแทกสีดำ ประตูบานหลังมีการออกแบบให้กลมกลืนกับเสาท้ายหรือเสา C รวมไปถึงไฟท้าย LED ที่ขนานไปกับเสาท้ายในสไตล์ตั้งชัน เป็นงานไฟท้ายที่รถคันหลังสามารถมองเห็นได้อย่างชัดเจน ฝาท้ายแบบไฟฟ้าเปิดออกได้ในมุมที่สูงกว่าปกติเพื่อความสะดวกในการขนสัมภาระ รุ่น R-Design มีสปอยเลอร์หลัง ท่อระบายไอเสียและกันชนหลังที่สวยงามลงตัว ล้ออัลลอย R-Design ขอบ 19 นิ้วใหญ่โตสะใจ ห่อรัดด้วยยางสปอร์ตประสิทธิภาพดีจากอิตาลี ยี่ห้อ Pirelli รุ่น P-ZERO ไซส์ 235/50R19 99V ทั้งสี่ล้อ ,การออกแบบส่วนหน้ารถ Volvo ยุคใหม่สไตล์สวีดิช แบบ Shark Nose และ Clamshell Hood รถ Volvo XC40 มอบความเป็นเลิศในการออกแบบ ซึ่งเป็นเหตุผลที่ทำให้คว้ารางวัล Car of the Year 2018 จากนิตยสาร What Car? รวมถึงรางวัลจากนิตยสาร Autocar กับรางวัลรถยนต์ยอดเยี่ยม Car of the Year 2018 และ Autocar Game Changer of the Year,การใช้ระบบจัดเก็บสัมภาระแบบใหม่ หรือ Ingenious Storage Solutions ทั่วทั้งห้องโดยสาร สามารถเก็บของกระจุกกระจิกชิ้นเล็กๆ ไปจนถึงกระเป๋าใบโตในพื้นที่เก็บสัมภาระส่วนประตูท้าย เป็นการสร้างระบบจัดเก็บที่ชาญฉลาด ใช้งานได้จริงและสวยงาม มันมีแม้กระทั่งที่แขวนกระเป๋าของคุณสุภาพสตรี และที่เก็บโน้ตบุ๊ก นอกเหนือไปจากสมรรถนะและความปลอดภัยที่ให้มาครบๆ,Volvo ให้ความสำคัญอย่างมากกับการผลิตยานยนต์ที่มีช่องเก็บสัมภาระที่ออกแบบมาเพื่อรองรับสำหรับสิ่งของต่างๆ โดยด้านล่างที่พักแขนติดตั้งช่องเก็บของขนาดใหญ่ซึ่งมีที่รองรับขยะและสามารถถอดออกได้ ซึ่งจะช่วยขจัดความสกปรกรกให้หมดไปจากรถ พื้นที่ใต้เบาะนั่งยังมีช่องเก็บของสำหรับสิ่งของชิ้นเล็กๆ มีพื้นที่วางสมาร์ทโฟนในขณะที่กำลังชาร์จแบตเตอรี่ ตะขอแขวนถุงอาหารที่ซื้อกลับบ้าน หรือถุงช็อปปิ้งใบเล็กๆ ที่วางแก้วและที่ชาร์จไฟแบบ USB พื้นที่ส่วนล่างภายในห้องโดยสารถูกจัดสรรเป็นช่องเก็บของทั้งหมด สามารถเก็บได้ทั้งขวดเครื่องดื่มขนาดใหญ่ เครื่องแล็บท็อป หรือกระเป๋าเดินทางใบเล็ก ,Volvo Car ผลิตรถขนาดเล็กมาตั้งแต่ปี ค.ศ.2017 การผลิต XC40 คอมแพคครอสโอเวอร์ที่มีเป้าหมายพร้อมหวดกับรถคู่แข่งอย่าง Mercedes Benz GLA250 AMG / BMW X1 /X2 / Audi Q3 / Lexus UX จะต้องทำออกมาให้ดีที่สุด หลังจากนั้น ในรถเวอร์ชั่น 40 จะมีรถโผล่ตามออกมาให้ได้ยลโฉมอีก 2 รุ่น หนึ่งในนั้นก็คือ V40 สเตชั่นแวกอนไซส์กะทัดรัด หลังจาก Volvo ปล่อยภาพรถทั้งสองรุ่นออกมาให้ได้เห็นกันจะจะตา โดยใช้โครงสร้างพื้นฐาน CMA ใหม่เอี่ยมสำหรับ Series-40 ความหรูหราของ XC40 แม้จะมีขนาดเล็ก แต่ความอเนกประสงค์ของห้องโดยสารกลายมาเป็นจุดเด่นของรถรุ่นนี้ ด้วยการจัดวางพื้นที่อย่างชาญฉลาดทำให้เบาะทุกตำแหน่งมีพื้นที่มากพอทั้งการวางเท้าและพื้นที่เหนือศีรษะ,ห้องโดยสารใน XC40 AWD R-Design ให้เบาะแบบสปอร์ตที่นั่งสบาย เบาะของ Volvo ขึ้นชื่อในด้านความนุ่มนิ่มนั่งขับได้ทั้งวัน เสาหน้าออกแบบให้ไม่กินพื้นที่ซึ่งอาจไปบดบังมุมมองด้านหน้า เบาะหนังสีดำเย็บด้วยด้ายสีขาว เบาะคู่หน้าปรับระดับความสูง-ต่ำ และระยะใกล้-ไกลด้วยไฟฟ้า แดชบอร์ดทรงเหลี่ยมเข้ากับรูปแบบของตัวถัง Volvo พยายามลดปุ่มและสวิตช์เพื่อลดภารกรรมและขั้นตอนของการใช้งาน ทุกสิ่งทุกอย่างจึงไปรวมอยู่ในจอภาพระบบสัมผัสที่ทำงานคล้ายกับ i-PAD ควบรวมระบบต่างๆที่สามารถปรับตั้งค่าได้ เช่น ระบบขับเคลื่อนที่มีให้เลือก 5 โหมด เช่น,ECO โหมดประหยัด,Comfort โหมดมาตรฐานเมื่อสตาร์ตเครื่องยนต์,Off Road โหมดขับเคลื่อนบนทางวิบากทุรกันดารด้วยระบบขับ 4 ล้อ,Dynamic โหมดสปอร์ตที่ตอบสนองได้ดีขึ้นทั้งคันเร่งและระบบส่งกำลังแบบ 8 สปีด,Indivdual โหมดที่ผู้ขับสามารถเข้าไปปรับตั้งแยกย่อยการตอบสนองของเครื่องยนต์และระบบเกียร์ ,เบาะหลังพับอย่างง่ายด้วยการกดปุ่ม เบาะก็จะพับอย่างเร็วเพื่อเพิ่มพื้นที่ขนสัมภาระให้มากยิ่งขึ้น เบาะหลังแบบสามที่นั่ง เอาเข้าจริงๆ นั่งสบายแค่สอง หากมากันเยอะถึงห้าคนรวมคนขับ เบาะหลังก็จะเบียดกันบ้างตามประสารถอเนกประสงค์ไซส์เล็กที่พอแค่ได้อาศัย ไม่ได้ใหญ่โตเหมือน XC90 แต่ก็ไม่เล็กจนทำให้อึดอัด พื้นที่ภายในได้รับการออกแบบให้เข้ากับรูปทรงของภายนอกอย่างกลมกลืน เป็นอีกจุดเด่นหลักๆ ของ Volvo XC40 T5 AWD R-Design ,การตกแต่งห้องโดยสารถูกติดตั้งด้วยระบบแสงสว่างรุ่นใหม่ เพื่อสร้างบรรยากาศภายในรถให้รู้สึกอบอุ่นและสวยงามแบบร่วมสมัย ใช้ไฟแอลอีดีเพื่อเพิ่มแสงเงาของการตกแต่งด้วยอลูมิเนียม จุดเด่นของ Volvo ในเรื่องความสบายของเบาะที่นั่งที่สอดรับกับสรีระและการขับขี่ระยะไกล ชิ้นงานภายในตกแต่งแบบ R-Design ในรุ่น XC40 R-Design บุหนัง Charcoal Nappa Leather และผ้าทอ Nubuck เสริมด้วยแนวตะเข็บและเดินแนวด้ายสีบรอนซ์ เบาะคนขับและผู้โดยสาร เบาะหน้าออกแบบให้มีตำแหน่งที่สูงกว่า เพื่อทัศนวิสัยการมองที่ชัดเจน,งานตกแต่งภายในมีความต่อเนื่องและเชื่อมโยงกันทั้งแดชบอร์ดและแผงประตู กรวยลำโพงทรงเหลี่ยมกับแผงคาดกลางคอนโซลไปจนถึงแผงคาดบานประตูที่ทำออกมาได้ดีดูมีราคา Volvo ยังคงใช้แดชบอร์ดแบบโฟมหุ้มด้วยหนังสังเคราะห์ที่กลายเป็นฉนวนป้องกันเสียงแปลกปลอมจากภายนอก ส่วนซุ้มคันเกียร์มีขนาดกะทัดรัดเหมือนกับเรือนร่างที่ไม่ได้ใหญ่โตอะไร ลืมบอกไปว่า เบาะปรับไฟฟ้ายังมีหน่วยความจำสองระดับติดตั้งมาให้เพื่อความสะดวกในการใช้งาน รวมไปถึงช่องแอร์สำหรับผู้โดยสารตอนหลังที่ใช้งานได้ดีในวันที่มีอากาศร้อนจัด,พวงมาลัยไฟฟ้าทรงสามก้านของ R-Design ของ XC40 มีขนาดเล็กกว่าพวงมาลัยของ XC60 T8 AWD R-Design ก้านวงติดตั้งสวิตช์มัลติฟังก์ชั่นใช้ปรับตั้งเครื่องเสียงและระบบควบคุมความเร็วอัตโนมัติ Cruise Control ปุ่มรับหรือวางสายโทรศัพท์เคลื่อนที่ ปุ่มสั่งงานด้วยเสียง และแป้นเปลี่ยนตำแหน่งเกียร์หลังพวงมาลัย Paddle Shift ,หน้าจอทัชสกรีนส่วนกลาง ทำงานด้วยระบบสัมผัส สามารถใช้งานระบบนำทาง รวมถึงฟังก์ชั่นและแอปพลิเคชันต่างๆ เหมือนการใช้งานแท็บเล็ต ฟังก์ชั่นการสั่งงานด้วยเสียง พร้อมระบบ Apple CarPlay และ Android Auto เพื่อการเชื่อมต่อกับอุปกรณ์ไอที จอแสดงผลหรือมาตรวัดของคนขับแบบ TFT มีความคมชัดและสามารถดูข้อมูลได้ง่าย ออกแบบมาให้ควบคุมระบบเสียงและการทำงานของเครื่องยนต์ได้จากจอนี้ จอภาพมอนิเตอร์สามารถปรับความสว่างได้อย่างชาญฉลาดตามลักษณะแสงของสภาพแวดล้อม ,ระบบ IntelliSafe ใน New XC40 ,XC40 ถือเป็นรถยนต์ที่มีความปลอดภัยดีงามเมื่อเทียบในรถยนต์ระดับเดียวกัน เทคโนโลยีเพื่อความปลอดภัยและรองรับการใช้งานที่นำมาจากยานยนต์รุ่นพี่อย่าง Series XC90 และ XC60 ซึ่งหลายระบบที่ติดตั้งใน XC40 ถือเป็นครั้งแรกในรถครอสโอเวอร์เกรดพรีเมียมขนาดเล็ก เนื่องจากชีวิตสมัยใหม่ในเมือง ก่อให้เกิดปัญหาที่ซับซ้อนมากมายสำหรับผู้ขับขี่ ผู้โดยสาร และผู้ใช้ถนนคนอื่นๆ XC40 ถูกออกแบบมาเพื่อลดความตึงเครียดและความยุ่งยากด้านข้อมูลสำหรับผู้ขับขี่ ด้วยระบบความปลอดภัยและระบบช่วยเหลือในการขับขี่ที่สามารถระบุและหลีกเลี่ยงการชนปะทะที่อาจเกิดขึ้น ทำให้การขับขี่มีความผ่อนคลายและเพลิดเพลินยิ่งกว่า ส่วนฟีเจอร์ที่ได้รับการยกระดับเพื่อการขับขี่ในเมือง ได้แก่ การปรับระดับเบาะนั่งด้านหน้าให้สูงขึ้นเพื่อวิสัยทัศน์บนท้องถนนที่ชัดเจน, ระบบป้องกันการชนขณะขับขี่ที่ความเร็วต่ำรุ่นล่าสุด (City Safety) ระบบแจ้งเตือนเมื่อมีรถวิ่งเข้ามาทางด้านข้างขณะถอยหลังออกจากที่จอด ( volvo xc40 Cross Traffic Alert with Brake Support) พร้อมระบบช่วยเบรก, ระบบการบังคับพวงมาลัยเพื่อหลบรถวิ่งสวน (Oncoming Lane Mitigation) และระบบช่วยเลี้ยว (Steer Assist) และ ระบบช่วยขับขี่กึ่งอัตโนมัติ (Pilot Assist) สำหรับรุ่น R-Design ,เทคโนโลยี Air-Woofer ครั้งแรกใน XC40 และเป็นอุปกรณ์มาตรฐานทุกรุ่น โดยเฉพาะ รุ่น R-Design ระบบเสียงจาก Harman Kardon Premium Sound เพื่อมอบประสบการณ์ทางดนตรีที่เต็มอารมณ์และทรงพลัง พร้อมรายละเอียดเสียงที่ครบถ้วน โดยเฉพาะเสียงเบสรอบทิศทางที่ได้รับการปรับแต่งมาอย่างดี การติดตั้งระบบเครื่องเสียงที่แยกออกจากแผงประตู ช่วยเพิ่มพื้นที่ของช่องเก็บของบานประตู XC40 ให้กว้างขึ้น,เครื่องยนต์ T5 เป็นเครื่องเบนซิน 4 สูบ 16 วาล์ว อัดอากาศด้วยเทอร์โบแปรผันประสิทธิภาพสูง มีปริมาตรความจุ 1969 ซีซี รหัส B4204T18 ขนาด 2.0 ลิตร ความกว้างกระบอกสูบ 82.0 มิลลิเมตร ช่วงชัก 93.2 มิลลิเมตร อัตราส่วนกำลังอัด 10.8 : 1 ให้กำลังสูงสุด 252 แรงม้า ที่ 5,500 รอบต่อนาที แรงบิดสูงสุด 350 นิวตันเมตร ที่ 1,800–4,800 รอบต่อนาที ระบบส่งกำลังใช้เกียร์อัตโนมัติ 8 สปีดพร้อม Paddle Shift ระบบขับเคลื่อน 4 ล้อ AWD ความจุถังเชื้อเพลิง 54 ลิตร ระบบรองรับด้านหน้าเป็นแบบแมคเฟอร์สัน สตรัท สปริง โช็คอัพและเหล็กกันโคลง ส่วนระบบรองรับด้านหลังเป็นแบบมัลติลิงค์ ระบบเบรกใช้ดิสเบรกทั้งสี่ล้อพร้อมตัวช่วยเบรกไฟฟ้า อุปกรณ์ควบคุมการทรงตัวและอุปกรณ์ของระบบความปลอดภัยอีกเพียบบรรยายกันไม่ไหวเพราะเยอะเหลือเกิน ,ร่ายยาวข้อมูลรายละเอียดของตัวรถ XC40 T5 AWD ราคา 2.39 ล้านบาทกันไปแล้ว ก็มาถึงเวลาของการทดลองขับ เมื่อคุณมอง Volvo ยุคใหม่ที่มีหน้าตาคล้ายๆ กันจนแยกไม่ออกว่ามันคือรุ่นไหน แต่ XC40 มีความแปลกแยกออกไป แม้รูปลักษณ์ด้านหน้าและบั้นท้ายจะคล้ายกับ Volvo ทุกรุ่น แต่ทรงด้านข้างกลับใช้ดีไซน์ที่แตกต่างออกไป มันเป็นรถที่ต้องใช้ความตั้งใจและความกล้าหาญเพื่อให้งานดีไซน์ออกมาโดนใจลูกค้า การนำวิธีเซตรถของพวกเยอรมันมาปรับใช้ให้เข้ากับสไตล์ของแบรนด์ไวกิ้งยุคใหม่ทำให้ XC40 และ XC60 ขับได้ดีขึ้นอย่างผิดหูผิดตา รถอเนกประสงค์ทั้งสองรุ่นสามารถขึ้นไปเทียบชั้นกับรถเยอรมันได้อย่างไม่เคอะเขินหลังจากไล่ตามหลังมาตลอดไม่ว่าจะเป็น XC90 หรือ S90 รถใหญ่ของ Volvo ที่สวยงามแต่ขับสู้รถเยอรมันไม่ได้ ทุกวันนี้ รถรุ่น XC40-XC60 มีการขับที่โดดเด่นโดนใจ แถมราคายังไม่แรงเกินไปเมื่อเทียบกับรถคู่แข่ง ถ้าคุณกำลังมองหารถครอสโอเวอร์ไซส์เล็กสักคันที่มีสมรรถนะดี Volvo XC40 รุ่น T5 AWD R-Design คือจุดที่มาบรรจบกันของความอเนกประสงค์ ความปลอดภัย และประสิทธิภาพที่สมกับราคาค่าตัว,ความคล่องตัวของ XC40 T5 AWD เกิดขึ้นจากส่วนผสมที่หลากหลายเริ่มจากแชสซีใหม่ การเซตช่วงล่างและชุดบังคับเลี้ยวไปจนถึงขุมกำลังและเกียร์ ทำให้เกิดความปราดเปรียวเมื่อขับในเมือง เครื่องยนต์ T5 มีกำลัง 245 แรงม้า มากสุดในกลุ่มครอสโอเวอร์หรูไซส์เล็ก แรงบิดที่ดีทำให้มันเบ่งพลังได้มากกว่า BMW X1 xDRIVE 18d M-Sport / BMW X2 sDRIVE 20i M-Sport / Mercedes Benz GLA250 AMG Dynamic / Audi Q2 หรือแม้แต่ Lexus UX250h F-Sport,วิศวกรของ Volvo สามารถจัดการกับอาการโคลงตัวและการถ่ายเทน้ำหนักได้ดี (ดีกว่า V40 รุ่นเก่าอย่างเห็นได้ชัด) รถมีอาการโคลงตัวเล็กน้อยเมื่อวิ่งผ่านถนนที่ไม่เรียบ การปรับตั้งช่วงล่างให้มีค่าออกมากลางๆทำให้ XC40 T5 AWD ไม่แข็งหรือนุ่มจนย้วย ส่วนควบคุมตัวถังไม่ยอมปล่อยให้รถโยนไปมาเมื่อใช้ความเร็วสูงบนไฮเวย์ซึ่งนับเป็นเรื่องที่ดีและมีความเปลี่ยนแปลงอย่างเห็นได้ชัด การถ่ายเทน้ำหนักขณะใช้เบรกอย่างรุนแรงก็ดีขึ้น พวงมาลัยแทบจะไม่มีอาการทอร์คสเตียร์ รวมถึงระยะของการหมุนที่แน่นอนและมั่นคงขึ้น ช่วยทำให้รู้สึกผ่อนคลายแม้จะใช้ความเร็วสูงอย่างต่อเนื่อง   ,ผมใช้เวลาทั้งวันลากยาว XC40 T5 AWD จากเพชรบุรีไปยังประจวบฯ ในแถบปราณบุรี โดยขับวกไปวนมาบนทางหลวงชนบทที่สงบเงียบและรกร้างผู้คน พื้นที่แถบนี้มีทางตรงยาวโดยเฉพาะทางเข้าเขื่อนปราณฯ ทางโค้งสารพัดรูปแบบและทางลูกรังที่เหมาะกับการทดสอบรถ เจ้า Volvo รุ่นเด็กที่มีน้ำหนักตัว 1.6 ตันคันนี้ก็มีดีพอที่จะรับมือกับผิวถนนที่แตกต่างกันค่อนข้างมาก เบรกทำงานได้ดีกว่าเดิมหลังจากเคยเสียวสยองกับการถ่ายน้ำหนักเมื่อลงเบรกเต็มเหนี่ยวใน V40 T5 รุ่นก่อนหน้า,เมื่อหมุนพวงมาลัยเข้าโค้งยาวด้วยความเร็ว XC40 T5 จิกหัวเข้าโค้งอย่างมาดมั่นและไม่มีอาการแปลกๆ โผล่ออกมาให้เห็น ความแม่นของพวงมาลัยไฟฟ้ามาส่วนช่วยทำให้มันขับได้ดีขึ้น โดยปกติระบบขับเคลื่อนจะส่งถ่ายแรงบิดลงไปที่ล้อหน้า ต่อเมื่อใช้โหมด AWD สำหรับการขับบนทางขุรขระ สมองกลไฟฟ้าที่ควบคุมการตัดต่อแรงบิดถึงจะส่งถ่ายกำลังไปยังล้อหลังเพื่อเอาตัวรอดบนเส้นทางทุรกันดาร ผมจึงพูดไม่ได้เต็มปากว่า Volvo รุ่นที่มีคำว่า AWD ต่อท้ายเป็นรถขับเคลื่อนล้อหน้า และจะดีกว่านี้มากถ้ามันทำตัวเป็นรถขับเคลื่อน 4 ล้อตลอดเวลาเหมือนกับ Subaru XV ,ขุมกำลังที่ Volvo ยึดมั่นกับเครื่องไซส์เล็กมีประสิทธิภาพสูงมากพอที่จะผลักดันเจ้า XC40 ไปจนถึงขีดจำกัด เครื่องยนต์เบนซิน 4 กระบอกสูบเทอร์โบ เค้นเรี่ยวแรงออกมาได้มากกว่ารถคู่แข่งทุกยี่ห้อ ให้กำลังสูงสุดมากถึง 252 แรงม้า พร้อมแรงบิด 350 นิวตันเมตร บนเรือนร่างที่เล็กกะทัดรัดนั้นถือว่าทำออกมาได้อย่างโดดเด่นโดนใจ แรงบิดเทออกมาอย่างต่อเนื่องตั้งแต่ 1,850 รอบต่อนาที ไปจนถึง 4,000 รอบต่อนาที เมื่อลงคันเร่งจนสุดเพื่อออกตัวจากจุดหยุดนิ่ง คุณจะรู้สึกได้ถึงการทำงานของขุมกำลัง ความเร็วไหลขึ้นไปเรื่อยๆ ให้อัตราเร่งจาก 0-100 กิโลเมตรต่อชั่วโมง แค่ 6.4 วินาที มันเร็วกว่า Countryman Cooper S All4 และแซงผ่านขึ้นหน้ารถเจ๋งๆ อย่าง Mercedes Benz GLA 250 AMG Dynamic แบบไม่ต้องมาไล่ให้เหนื่อย ,เครื่องยนต์ตอบสนองต่อการคิกดาวน์ได้ดี ทำงานในรอบสูงพร้อมเสียงคำรามเบาๆ พอแค่ให้ได้ยิน จังหวะของการเปลี่ยนอัตราทดไหลลื่นเนื่องจากใช้เกียร์อัตโนมัติ 8 สปีด แป้นเปลี่ยนตำแหน่งเกียร์ช่วยทำให้การขับบนเส้นทางที่คดเคี้ยวมีความสมบูรณ์แบบ ไม่ว่าคุณจะลดหรือเพิ่มเกียร์ ระบบส่งกำลังก็ตอบสนองในแบบที่ควรจะเป็น  เกียร์ผ่องถ่ายอัตราทดขึ้น-ลงอย่างเนียน แม้จะมีอาการหน่วงเล็กๆ แต่ไม่ได้ทำให้รู้สึกเสียอารมณ์แต่อย่างใดทั้งสิ้น ,การเก็บเสียงของ Volvo XC40 ยังทำได้ไม่ดีเท่าที่ควร ยังคงมีเสียงยางดังลอดเข้ามาให้ได้ยินเมื่อความเร็วไหลไปที่ 90-110 กิโลเมตรต่อชั่วโมง เสียงลมที่ปะทะกับตัวถังนั้นแทบไม่ได้ยิน แต่เสียงยางที่บดลงไปบนผิวถนนดังเข้ามาชัดเจนมากกว่ารถคู่แข่ง เป็นอีกจุดที่ควรจะต้องปรับปรุงให้ดีขึ้นกว่าเดิม ยางติดรถ Pirelli P ZERO ไซส์  235/50R19 99V ทั้ง 4 เส้น ให้ประสิทธิภาพของการยึดเกาะที่ดีและทำงานร่วมกับชุดบังคับเลี้ยวและระบบรองรับได้อย่างไม่ขาดตกบกพร่อง ช่วงล่างซับแรงสั่นสะเทือนในขณะที่วิ่งผ่านผิวถนนที่ไม่มีความสม่ำเสมอของประเทศไทยทำให้การขับไม่เมื่อยเนื้อปวดตัวลากกันยาวๆ ได้ทั้งวัน เมื่อพิจารณาจากการขับที่นิ่มนวลและเบาะของ R-Desaign ที่นุ่มนิ่มนั่งสบาย  XC40 เป็นรถอเนกประสงค์ตัวเล็กที่สามารถสร้างความสุขในการเดินทางให้กับครอบครัวขนาดเล็ก เบาะหลังที่พับได้ด้วยการกดเพียงแค่ครั้งเดียวทำให้คุณสามารถยัดกระเป๋าเดินทาง ถุง Golf รถจักรยานหรืออะไรก็ตามที่คิดจะเอาไปเที่ยวด้วย รวมถึงหมาตัวโตๆ ก็ใส่ได้ทั้งนั้น  ,จุดเด่นอีกอย่างของ XC40 T5 AWD RDesign ก็คือระบบเสียงของ Harman Kardon Premium Sound กรวยลำโพงที่ติดตั้งอยู่รอบๆ ห้องโดยสารให้เสียงที่คมชัดสมจริง แม้เสียงที่เล่นผ่าน iPOD จะไม่ละเอียดเท่ากับ Premium Sound by Bowers & Wilkins ใน XC60 T8 แต่ก็มีความใสกรุ๊งกริ๊งคมชัด แถมด้วยความหนักแน่นของเสียงเบส คุณสามารถปรับตั้งระดับเสียงของลำโพง Harman Kardon ได้ตามใจชอบ โดยเฉพาะการเล่นผ่านไฟล์เพลงที่ไม่มีการบีบอัดที่ให้เสียงคมชัดสมราคาค่าตัว 2.39 ล้านบาท ,การตอบสนองที่ฉับไวสไตล์สปอร์ตครอสโอเวอร์ชั้นดี เครื่องยนต์เบนซิน T5 ทรงพลัง เป็นขุมกำลัง 2 ลิตร เทอร์โบ ที่มีประสิทธิภาพสูง เมื่อเทียบกับเครื่องยนต์คู่แข่งในกลุ่มครอสโอเวอร์ติดหรูราคาทะลุ 2 ล้าน ประหยัดน้ำมันจากเครื่องยนต์เบนซินขั้นเทพซึ่งมีทั้งรุ่น T4 (190 แรงม้า) หรือ T5 AWD คันทดสอบในรุ่น R-Design โดยเฉพาะเครื่องยนต์ T5 ที่มอบอัตราเร่งแรงสะใจในทุกสภาวะ ประหยัดน้ำมันและปล่อยไอเสียต่ำ XC40 รุ่นเครื่องยนต์ T5 พร้อมระบบขับเคลื่อน AWD เมื่อขับทดสอบกันยาวๆ ก็พบว่าเหนือกว่าเครื่องยนต์ของรถคู่แข่งในระดับเดียวกัน ปั่นกำลังสูงสุดออกมาได้โหดถึง 252 แรงม้า ที่ 5,500 รอบต่อนาที แรงบิดสูงสุด 350 นิวตันเมตร ที่ 1,800–4,800 รอบต่อนาที แรงบิดไหลออกมาอย่างต่อเนื่อง เป็นลักษณะของแรงบิดแบบ Flat torque curve ที่คงเส้นคงวา เร่งแซงใช้ได้ ไม่มีอาการอืดอาด อัตราเร่ง 0-100 กม./ชม. ใน 6.4 วินาที ความเร็วสูงสุดทำได้ถึง 230 กม./ชม. เครื่องยนต์ T5 ใน XC40 ประหยัดน้ำมันประมาณ 8.0 ลิตรต่อระยะทาง 100 กิโลเมตร หรือประมาณ 12.5 กิโลเมตรต่อลิตร,XC40 ของ Volvo เป็นรถที่ปลอดภัย นุ่มนวล แรงและขับขี่ได้อย่างสะดวกสบายง่ายดาย ไม่สร้างความเครียดเมื่อขับทางไกล แถมเรือนร่างยังหล่อเหลาเอาเรื่อง และราคาที่โดดเด่นเมื่อเทียบกับสิ่งที่คุณจะได้รับจากรถคู่แข่งแล้ว XC40 T5 AWD ถือว่ากินขาด ไม่แน่ใจว่า XC40 T5 AWD R-Design รุ่นที่ประกอบในประเทศมาเลเซียจะได้ซันรูฟหรือเปล่า แต่รถคันทดสอบที่ประกอบในสวีเดนมีมาให้ครบๆ หลังจากเงินลงทุน 1.1 หมื่นล้านเริ่มออกดอกออกผล รถ Volvo ยุคใหม่โดยเฉพาะพวกตัวเล็กนั้นขับได้ดีขึ้นจนทำให้ผมกลับมาหลงรักแบรนด์ไวกิ้งอย่างหัวปักหัวปำ ด้วยแนวคิดและวิธีการผลิตรถยนต์บนงานวิศวกรรมขั้นสูงของ Volvo น่าจะช่วยสร้างความพึงพอใจให้กับเจ้าของรถได้ไม่มากก็น้อยละครับ. ,อุปกรณ์มาตรฐานใน New XC40 ,จอแสดงข้อมูลขนาด 12.3 นิ้ว,ประตูท้ายระบบไฟฟ้าที่สามารถเปิดได้โดยไม่ต้องใช้มือจับ,แท่นชาร์จอุปกรณ์แบบไร้สาย,ระบบป้องกันการชนขณะขับขี่ (City Safety) ,ระบบแจ้งเตือนเมื่อมียานพาหนะอยู่ในมุมอับของสายตา (Blind Spot Information),ระบบเตือนการชนด้านหลังพร้อมเบรกเมื่อรถหยุดนิ่ง (Rear Collision Warning with braking at standstill),ระบบแจ้งเตือนเมื่อมีรถวิ่งมาด้านข้างขณะถอยจากที่จอดพร้อมระบบช่วยเบรก (Cross Traffic Alert with brake support),ระบบตรวจจับ: ยานพานะ คนเดินเท้า จักรยาน สัตว์ใหญ่,ระบบป้องกันรถยนต์วิ่งออกนอกช่องทาง (Run-off Road Mitigation),ระบบการบังคับพวงมาลัยเพื่อหลบรถวิ่งสวน (Oncoming Lane Mitigation),ระบบแจ้งเตือนป้ายจราจร (Road Sign Information),ระบบแจ้งเตือนเพื่อป้องกันรถวิ่งออกนอกเส้นแบ่งช่องทางเดินรถ (Lane Keeping Aid),กล้องมองหลังสำหรับการจอดรถ (Rear parking camera),ระบบเซ็นเซอร์ช่วยในการจอดด้านหน้า-หลัง (Park assist front and rear),สำหรับรุ่นท็อปอย่าง R-Design มอบฟีเจอร์ใหม่เพิ่มเติมเป็นมาตรฐานดังนี้,ระบบควบคุมความเร็วแปรผันตามสภาพถนนและระบบแจ้งเตือนป้ายความเร็ว (Adaptive Cruise Control – with speed sign assist),ระบบช่วยขับขี่กึ่งอัตโนมัติ (Pilot Assist),ระบบช่วยในการจอดรถกึ่งอัตโนมัติ (Park Assist Pilot),ระบบเครื่องเสียงระดับพรีเมียม Harman Kardon Premium Sound System,ราคา Volvo XC40 T4 Momentum 2.09 ล้านบาท,Volvo XC40 T4 Momentum with white roof 2.09 ล้านบาท,Volvo XC40 T5 AWD R-DESIGN 2.39 ล้านบาท,Engine,Engine Size 1,969 cc,Cylinders 4,Valves 16,Fuel Type Petrol,Transmission Automatic Gearbox 8 Speed with Paddle Shift,Drivetrain All wheel drive (AWD),Performance,Power 243 bhp,Top Speed 140 mph,0-60 mph 6.3 secs,Torque 350 Nm, 258 ft-lb,CO2 Emissions 164 g/km,Euro Emissions Standard 6,Miles Per Tank 463 miles,Steering rack and pinion, electrical variable assist,Traction control yes,Stability control yes,Seat belts 5,Airbags 7,Front suspension independent, Macpherson strut,Rear suspension independent, multi-link,Front brakes disc (ABS),Rear brakes disc (ABS),WHEELS,Front Wheel Size (in): 19 X 7.5,Rear Wheel Size (in): 19 X 7.5,Front Wheel Material: Aluminum,Rear Wheel Material: Aluminum,Front tires P235/50R19  Pirelli P ZERO,Rear tires P235/50R19 Pirelli P ZERO,Dimensions,Fuel Capacity 54 litres,Weight 1,646 kg,Length 4,425 mm,Width 1,910 mm,Height 1,658 mm,Wheelbase 2,702 mm,Turning Circle 11 m,อาคม รวมสุวรรณ,E-Mail ,chang.arcom@thairath.co.th,Facebook ,https://www.facebook.com/chang.arcom,https://www.facebook.com/ARCOM-CHANG-Thairath-Online-525369247505358/
Volvo ยุคใหม่นั้นขับได้ดีขึ้นจริงๆ ทดสอบ XC40 T5 AWD R-Design ครอสโอเวอร์ไซส์กะทัดรัด ราคา 2.39 ล้านบาท ดีสุดในกลุ่มรถหรูตัวเล็กยกสูงจากยุโรป
รถยนต์,ยานยนต์,VOLVO XC40 T5 AWD R-DESIGN,อาคม รวมสุวรรณ